
Tisztelt Képviselő-testület!

Az Önkormányzat Szervezeti és Működési Szabályzatáról szóló 16/2019. (XII. 13.) rendelet 9. § (4) és 21. § (5) bekezdés b) pontja szerint a Képviselő-testület által átruházott hatáskörben eljáró személy, illetve testület minden negyedév első képviselő-testületi ülésén köteles beszámolni az átruházott hatáskörben hozott döntéseiről.

Az érintettek nevében a melléklet szerinti összevont beszámolót terjesztem elő a 2024. év II. negyedévére vonatkozóan.
Kérem a beszámoló szíves megtárgyalását és elfogadását.

…/2024. (VIII. 29.) ÖKT határozati javaslat

Sülysáp Város Önkormányzatának Képviselő-testülete a 2024. év II. negyedévében átruházott hatáskörben hozott döntésekről szóló, az SZMSZ 9. § (4) és 21. § (5) bekezdése szerint előterjesztett beszámolót elfogadja.

Határidő: azonnal

Felelős: polgármester
Sülysáp, 2024. augusztus 22.

Horinka László 


polgármester
BESZÁMOLÓ

a Sülysáp Város Önkormányzata Képviselő-testülete által átruházott 

hatáskörökben hozott 2024. év II. negyedévi döntésekről

POLGÁRMESTERI DÖNTÉSEK, INTÉZKEDÉSEK
I. Önkormányzati szociális támogatások

Polgármesteri hatáskörben 2024. II. negyedévében 12 db háztartás esetében állapítottunk meg települési lakásfenntartási támogatást (133.000,-Ft összegben), ebből 11 háztartás újraigénylő. Új igénylés 2024. II. negyedévében 1 db érkezett. 

Ebben a negyedévben 183 esetben történt kifizetés/átutalás 1.827.400,- Ft összegben, ez átlagban 61 háztartást érintett, átlagosan havi 609.133,- Ft/hó értékben. 

A támogatás egy hónapra eső összegét a háztartásban az egy főre jutó jövedelem arányában kell megállapítani havi rendszerességgel, legfeljebb 12 hónapra. A megállapított települési lakásfenntartási támogatásnál továbbra is fő szempont a természetbeni ellátási forma biztosítása, ahol a háztartás által igénybe vett közmű szolgáltatónak utaljuk a megítélt összeget, elsősorban: áram és gázszolgáltatók részére. Erre a támogatási formára 2024. II. negyedévében átlagosan havi 52 háztartásnak biztosítottunk támogatást, átlag 528.800,-Ft/hó összegben. Szolgáltatások hiányában pedig házipénztárból vagy folyószámlára utalással történő kifizetés történik. Házipénztárból ebben a negyedévben átlagosan havi 7 fő részére (átlagosan: 56.600,-Ft/hó), utalással átlagban havi 2 fő (átlagosan: 23.733,-Ft/hó) részére történt kifizetés. Ez az aktuális negyedévben összesen 241.000,-Ft összegben jelentett kifizetést ebben a két kifizetési formában.

Települési krízistámogatás megállapításra iránti kérelemmel 64 esetben fordultak hivatalunkhoz. Minden esetben pénzbeli ellátást állapítottunk meg összesen 844.000,- Ft összegben. 

A sülysápi újszülöttek köszöntésére, illetve családjaik támogatására továbbra is biztosítjuk a babacsomagot. A támogatás rendkívüli települési támogatásként, hivatalból, a Védőnői Szolgálat kezdeményezésére kerül megállapításra az újszülött gyermekek fogadásának előkészítésével kapcsolatosan jelentkező többletkiadásokra való tekintettel. A támogatás természetbeni juttatásként kerül a sülysápi lakcímmel rendelkező szülő (elsősorban az anya) részére, 30 ezer forint értékben, 2024. II. negyedévében 26 alkalommal került sor babacsomag kiosztására, összesen 780.000,-Ft értékben. 

Polgármesteri hatáskörben 2024. II. negyedévében 80 esetben került sor települési létfenntartási támogatást kifizetésére a házipénztárból, illetve 12 esetben bankszámlára utalással, összesen 1.750.500,- Ft értékben.

2024. II. negyedévében havonta átlagosan 31 fő volt jogosult erre az ellátásformára, átlagosan havi 18.823,-Ft összegben. A megállapított támogatás egy éven keresztül, havi rendszerességgel segíti az alacsony jövedelemmel rendelkező családok mindennapi szükségleteit. A helyszínen készült környezettanulmány és fényképfelvétel minden esetben alátámasztja a benyújtott kérelem jogosságát, mert a kérelmezők lakóhelye és lakókörnyezete gondozott volt. 

Települési vis maior kölcsön és temetési kölcsön megállapítására a fenti időszakban nem került sor. 2024. II. negyedévében köztemetés elrendelésére nem került sor.
A települési utazási támogatásra az a személy jogosult, aki a helyi tömegközlekedést bérletjeggyel veszi igénybe és tartósan beteg, vagy fogyatékkal élő; 18 éven aluli és 25 éven aluli diák, aki közoktatásban nappali rendszerű oktatásban vesz részt, vagy felsőoktatásban nappali tagozaton tanul; nyugellátásban részesül, de ingyenes utazásra nem jogosult; bármely más települési támogatásban részesül. Továbbá az a szülő/gondviselő, amennyiben óvoda- vagy tanköteles korú, sajátos nevelési igényű gyermekének nevelése/oktatása nem biztosítható a helyi köznevelési intézményekben, ezért rendszeresen más településre kell utaztatnia.  

2024. II. negyedévben 40 fő nyugdíjas, 77 fő közép, illetve felsőoktatásban részt vevő diák, 427 fő általános iskolai diák jogosult a támogatásra összesen 816.000,- Ft értékben. SNI-s diákok utazási támogatásához 2024. II. negyedévében összesen 30.000,- Ft-ot fizettünk ki a szülőknek.
A fent említett támogatások a polgármester döntését követően maradéktalanul kifizetésre kerültek. 

A polgármester a rendelkezésre álló adatok alapján naponta, szükség esetén azonnal dönt a támogatások odaítéléséről, melynek során figyelemmel volt minden kérelmező egyéni, szociális helyzetére.

II. Közterület-használati engedély

A Polgármester átruházott hatáskörében hozott döntései 2024. II. negyedévben a közterületek használatának rendjéről és feltételeiről szóló 7/2010. (IV.1.) önkormányzati rendelet 8. § (1) bekezdése alapján:

13 közterület-használati engedély kérelem ügyében került sor döntés meghozatalára konténer, munkavégzéshez szükséges eszközök, plakátok elhelyezése, cirkuszi előadások és motoros vezetéstechnikai gyakorlás tartása, valamint fenyőfa árusítás tárgyában. Ebből 1 ügyben közterület-használati engedély módosítása és 1 ügyben közterület-használati engedély visszavonása történt.

III. Településképi bejelentési ügyek

A Polgármester átruházott hatáskörében hozott döntései 2024. II. negyedévben a Sülysáp Város Önkormányzata Képviselő-testületének a településkép védelméről szóló 19/2017. (IX. 22.) önkormányzati rendelete 20/A. § alapján:

Településképi bejelentés a negyedévben nem érkezett. 

IV. Önkormányzati vagyonnal kapcsolatos intézkedések
Értékesítésre került két építési telek a Vak Bottyán utcában. A Képviselő-testület 21/2024. (II. 29.) ÖKT határozata alapján az adásvételi szerződés 2024.04.08-án aláírásra került.

Sülysáp, Úri úton értékesített beékelődött 86 m2 területű ingatlant értékesítettünk. A Képviselő-testület 39/2024. (III. 27.) ÖKT határozata alapján az ingatlan tulajdonjogának átvezetése 2023.05.31-én megtörtént.

Értékesítettünk egy, az Állomás utcában lévő építési telket. A Képviselő-testület 56/2024. (IV.25.) ÖKT határozata alapján az adásvételi szerződés aláírása megtörtént.

Sülysáp, 2024. augusztus 22.



Horinka László

